राघव सबसे पहले अपने ऑफिस से पंद्रह किमी दूर कन्नूर की सीमा पर स्थित पुतियातेरू में किराये के मकान में रहा. फरवरी महीने की शुरुआत में वह स्टेट बैंक ऑफ त्रावणकोर की मडायी शाखा में ही असिस्टेंट मैनेजर और बिहार निवासी अभिषेक कुमार के साथ किराये पर रहने लगा. किराये का यह मकान समीरा मंजिल में था, जो फातिमा बिल्डिंग के पहले फ्लोर पर बने बैंक की शाखा के ठीक पीछे थी. उसके अधिकांश मुस्लिम पड़ोसी बताते हैं कि दोनों ही गैर-मलयाली अधिकारी अपने आप से मतलब रखते थे. अभिषेक तो बिट्टी की गिरफ्तारी के तुरंत बाद ही तीन दिन की छुट्टी पर चले गए. बैंक अधिकारियों ने उन्हें छुट्टी देने को महज एक संयोग माना है क्योंकि अभिषेक ने छुट्टी के लिए एक महीने पहले ही आवेदन दे दिया था. एक स्थानीय किराने की दुकान का मालिक याद करते हुए कहता है कि राघव ओडिसा का आहार चिवड़ा नियमित रूप से खरीदता था. पास का ही एक दुकानदार बताता है, ''सभी उसे आंध्र प्रदेश का ब्राह्मण समझते थे जो अपनी उम्र के हिसाब से बेहद नीरस कपड़े पहनता था. वह बड़ी कमीज और चश्मा पहने हुए दिखाई पड़ता था.”